Diari Oficial de la Generalitat Valenciana


Sumari del DOGV 6226, del 15-03-2010 (2010/2836)

Convocatòria d'ajudes a pimes de la Comunitat Valenciana per al desenvolupament d'accions que contribuïsquen a la internacionalització, dins del Programa Accions Complementàries d'Iniciació.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6226

Data del DOGV
:   15-03-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/2836


Data del document
:   09-03-2010

Organisme emissor
:   Consell de Cambres Oficials de Comerç, Indústria i Navegació de la Comunitat Valenciana

Tipus de document
:   Anunci

Descriptors 

:   * ajuda pública

Convocatòria d'ajudes a pimes de la Comunitat Valenciana per al desenvolupament d'accions que contribuïsquen a la internacionalització, dins del Programa Accions Complementàries d'Iniciació. [2010/2836]  
1. Context  
El Consell Superior de Cambres de Comerç, Indústria i Navegació d'Espanya, juntament amb les cambres de comerç de la Comunitat Valenciana, han posat en marxa el Programa Accions Complementàries d'Iniciació dins del marc del Programa Operatiu de FEDER per al període 2007-2013, el qual està cofinançat pel Fons Europeu de Desenvolupament Regional (FEDER) i per les cambres de comerç.  
El programa, que pretén servir de suport a la internacionalització, s'ha creat a fi d'ajudar a l'objectiu dels programes desenvolupats per les cambres de contribuir a la millora de la competitivitat i a l'enfortiment empresarial.  
Dins d'aquest programa s'inclouen aquelles accions consistents en projectes d'interés per a les pimes potencialment exportadores i/o exportadores enfocats cap a les àrees d'Estratègia Empresarial, Canal de Distribució, Posicionament de Marca, Iniciació a les Licitacions Internacionals, Rastreig de la Competència, Creació de Consorcis que s'adeqüen a fi de contribuir a la internacionalització de les pimes de la Comunitat Valenciana.  
2. Objecte  
La present convocatòria té com a objecte promoure la participació d'accions en les àrees anteriorment esmentades entre les pimes de la Comunitat Valenciana.   
El contingut de les accions estarà a la vostra disposició a la web de la Cambra de Comerç d'Alcoi, Alacant, Castelló de la Plana, Orihuela i València: ; ; ; ; .  
3. Beneficiaris  
Aquest tipus d'accions van adreçades a pimes (segons la definició de la Unió Europea) potencialment exportadores i/o exportadores, que desitgen reforçar la seua estratègia d'empresa, enfortir el seu canal de distribució, posicionar-se en la marca, iniciar-se en les licitacions internacionals, estudiar la competència, creació de consorcis, a fi de contribuir a la internacionalització de les pimes.  
Han de complir amb la normativa nacional i comunitària: norma de minimis, estar al corrent de les seues obligacions tributàries i davant de la Seguretat Social.   
4. Concepte, import i tramitació de les ajudes  
Seran objecte d'ajuda les despeses replegades en el detall de despeses elegibles dels programes que es poden consultar a la web de la Cambra de Comerç d'Alcoi, Alacant, Castelló de la Plana, Orihuela i València: ; ; ; ; .  
La quantia total de l'ajuda ascendirà al 80% de l'import elegible de les despeses que s'inclouran en el detall de despeses elegibles dels programes i fins al màxim autoritzat per la Unitat de Gestió del mateix CSC en el formulari d'autorització de despeses remés a la cambra per la sol·licitud de realització de les accions complementàries.  
La tramitació de l'ajuda a les pimes participants en les accions es realitzarà a través de l'acceptació de les cambres de comerç de la Comunitat Valenciana de la participació de l'empresa en aquestes accions.  
A causa de la varietat d'accions per a les empreses, s'informa que poden consultar la pàgina web o acudir a la cambra de comerç de la seua demarcació on se li donarà informació referida al concepte objecte de l'ajuda, a l'import d'aquesta i a la tramitació que es requerirà per a sol·licitar l'ajuda indicada.  
5. Presentació de sol·licituds  
La sol·licitud de participació de les accions previstes i per a major informació, ho podeu consultar a la seu de la vostra cambra de comerç. Una vegada omplida, es podrà remetre, igualment, la sol·licitud per correu postal certificat i amb justificant de recepció o per fax. El Registre d'Entrada de la cambra certificarà la presentació i la seua prioritat temporal.  
El termini per a la presentació de sol·licituds s'obri l'endemà de la publicació d'aquest anunci i finalitzarà una vegada s'hagen cobert les sol·licituds, que corresponen a les ajudes aprovades en la cambra de comerç.  
6. Criteris de selecció i resolució  
La concessió d'ajudes respectarà els principis de publicitat, transparència, igualtat i lliure concurrència i estarà limitada a les disponibilitats pressupostàries.  
Les condicions imprescindibles per a optar al programa d'ajudes són:  
- Ser una pime (d'acord amb la definició de pime de la UE) o autònom.  
- No excedir 250 empleats.  
- Complir la norma de minimis (no haver rebut ajudes de qualsevol administració pública que sumades siguen superiors a 200.000 euros en els últims tres anys, 100.000 euros en el cas d'empreses que operen en el sector transport per carretera).  
- Que tinguen el seu domicili social i/o centre productiu en algun dels municipis de la Comunitat Valenciana o de la demarcació territorial d'aquesta.  
- Estar donada d'alta en el cens del IAE, secció 1: activitats empresarials, industrials, comercials i de serveis.   
- Estar al corrent de les obligacions tributàries i davant de la Seguretat Social.  
- Complir la totalitat de requisits exigits en les condicions de la present convocatòria.  
- Que no es trobe incursa en cap de les prohibicions a què fa referència l'article 13 de la Llei 38/2003, de 17 de novembre, General de Subvencions, o normativa aplicable en la matèria pròpia de la comunitat autònoma corresponent.  
Queden exceptuades aquelles empreses l'activitat econòmica de les quals siga la pesca, la indústria del carbó o la producció dels productes agrícoles de l'annex I del Tractat de la CE.  
Amb relació a la política de la igualtat d'oportunitats entre homes i dones, es fomentarà la participació de les empreses gestionades per dones, es difondrà de forma específica el Programa Accions Complementàries d'Iniciació entre el col·lectiu de dones empresàries vinculat a PAEM.  
L'admissió de les empreses en les accions es realitzarà en funció de les disponibilitats de fons del programa i de la resta de criteris objectius addicionals publicats en la convocatòria.   
La resolució de les sol·licituds serà comunicada als beneficiaris per escrit a través de la cambra de comerç.  
7. Obligacions dels beneficiaris  
Seran obligacions dels beneficiaris les que es deriven dels objectius del programa i del compliment de les condicions operatives, econòmiques, d'informació i control que s'estableixen en les condicions de les accions.  
8. Compatibilitat de l'ajuda  
Les ajudes oferides en les accions s'ajusten al Reglament (CE) número 1998/2006, de la Comissió Europea, de 15 de desembre de 2006, relatiu a les ajudes de minimis (1) (Diari Oficial L de 28.12.2006) i són compatibles amb altres ajudes públiques.  
(1) No haver obtingut subvenció procedent de qualsevol administració o ens públic, nacional o internacional, per import superior a 200.000 euros (100.000 euros per a empreses que operen en el sector transport per carretera) en el últim període de tres anys, inclosa la quantia que se sol·licita en el Programa Accions Complementàries.  
9. Informació i publicitat  
En compliment del que disposa l'article 5.2, últim paràgraf, del Reglament (CE) número 1828/2006, de la Comissió, de 8 de desembre del 2006, mitjançant aquesta convocatòria, s'informa a tots els beneficiaris potencials que les dades relatives a la seua identitat (denominació social, CIF, etc.) dels que siguen seleccionats com a beneficiaris del Programa d'Accions, nom de les operacions en què participe i quantitat de fons públics assignats, seran objecte de la corresponent publicació en els termes que disposa l'article 7.2 del reglament esmentat.  
Així mateix s'informa que, mitjançant la presentació de la sol·licitud de participació en les accions, tots els sol·licitants autoritzen que, si resulten seleccionats com a beneficiaris, les dades indicades al paràgraf anterior puguen ser incloses a la llista prevista en els esmentats preceptes i publicades (de forma electrònica i/o per altres mitjans) pel Consell Superior de Cambres així com cedides, als fins indicats, per aquesta entitat a la Direcció General de Fons Comunitaris del Ministeri d'Economia i Hisenda, o un altre organisme que aquesta designe.  
València, 9 de març de 2010.- El president del Consell de Cambres Oficials de Comerç, Indústria i Navegació de la Comunitat Valenciana: Arturo Virosque Ruiz.